ສະຫະລັດນຳພາ ການຝຶກຊ້ອມ ຮັກສາ ສັນຕິພາບ ຢູ່ຢູເຄຣນ (ສະໄລດ໌/ວີດີໂອ)
ການຝຶກຊ້ອມ ເປັນເວລາ 12 ມື້ ຈະ​ມີ 15 ປະ​ເທດ​ເຂົ້າ​ຮ່ວມ​ນຳ ແລະ​ທະຫານ 1300 ຄົນປະກອບສ່ວນ​ ຮວມທັງ​ທະຫານສະຫະລັດ 200 ຄົນ.
ກອງທັບສະຫະລັດມີກຳນົດຈະນຳພາ ການຝຶກຊ້ອມຮັກສາສັນ ຕິພາບໃນວັນຈັນ ມື້ນີ້ ໃນພາກຕາເວັນຕົກຂອງຢູເຄຣນ ທີ່ມີ 15 ປະເທດເຂົ້າຮ່ວມນຳ ໃນຂະນະທີ່ປະທານາທິບໍດີບາຣັກ ໂອບາ ມາ ກຽມຈະຕ້ອນຮັບປະທານາທິບໍດີຢູເຄຣນ ໃນການຫາລືກັນ ຢູ່ທຳນຽບຂາວໃນທ້າຍສັບປະດານີ້ ກະຊວງປ້ອງກັນປະເທດສະຫະລັດ ໄດ້ປະກາດໃຫ້ຮູ້ກ່ຽວກັບ ການຝຶກຊ້ອມດັ່ງ ກ່າວ ເປັນເວລາ 12 ມື້ ໃນຕົ້ນເດືອນນີ້ ແລະ ກ່າວວ່າ ຈະມີທະຫານ 1300 ຄົນປະກອບສ່ວນ ຮວມທັງທະ ຫານສະຫະລັດ 200 ຄົນ ຊຶ່ງນັບວ່າເປັນເທື່ອທຳອິດ ທີ່ມີການ ສົ່ງທະຫານພາກພື້ນດິນຂອງສະຫະລັດ ໄປຍັງຢູເຄຣນ ນັບແຕ່ ວິກິດການຢູ່ທີ່ນັ້ນໄດ້ເລີ້ມຂຶ້ນ ໃນຕົ້ນປີນີ້ເປັນຕົ້ນມາ ການຝຶກຊ້ອມດັ່ງກ່າວມີຂຶ້ນ ໃນຂະນະທີ່ການສູ້ລົບພວມດຳເນີນໄປ ລະຫວ່າງທະຫານ ຢູເຄຣນ ແລະພວກກະບົດ ຢູ່ໃນພາກຕາເວັນອອກຂອງຢູເຄຣນ ໃນວັນອາທິດວານນີ້ ການສູ້ລົບກັນຢ່າງແຂງຂັນ ໄດ້ເກີດຂຶ້ນທີ່ເດີ່ນບິນແຫ່ງນຶ່ງ ທີ່ຢູ່ພາຍໃຕ້ການຄວບຄຸມຂອງລັດຖະບານ ຢູ່ນອກເມືອງ Donetsk ອັນເປັນທີ່ໝັ້ນຂອງຝ່າຍກະບົດນັ້ນ ອົງການເພື່ອຄວາມປອດໄພແລະການຮ່ວມມືໃນຢູໂຣບ ຫລື OSCE ແຈ້ງໃຫ້ຊາບເຊັ່ນກັນ ໃນວັນອາທິດວານນີ້ວ່າ ພວກນັກສັງເກດການຂອງຕົນໄດ້ໄປເບິ່ງຕະຫຼາດແຫ່ງນຶ່ງໃນເມືອງ Donetsk ທີ່ປາກົດວ່າໄດ້ຖືກໂຈມຕີດ້ວຍປືນໃຫຍ່ ແລະໃນຂະນະທີ່ຢູ່ຫັ້ນ ມີລູກປືນຄົກ 4 ລູກຕົກໃສ່ບໍລິເວນ ທີ່ຢູ່ຫ່າງຈາກພວກເຂົາເຈົ້າໄປປະມານ 200 ແມັດ ອົງການ OSCE ກ່າວວ່າ ພວກນັກສັງເກດການຂອງຕົນໄດ້ຍ້າຍໄປບ່ອນອື່ນ ຊຶ່ງຢູ່ໄກອອກໄປ 1 ຫຼັກກິໂລແມັດ ແລະແຈ້ງໃຫ້ຊາບອີກວ່າ ມີລູກປືນຄົກອີກລູກນຶ່ງ ຕົກໃສ່ຢູ່ຫ່າງຈາກບ່ອນທີ່ພວກເຂົາເຈົ້າຢູ່ ໄປປະມານ 100 ແມັດ